Papersnake/gushiwen huggingface dataset:
百梅亭
杨慎（明代）

绿萼红跗映碧泷，山香水调换新腔。翰林风月三千首，乐府鸳鸯七十双。

陈阁临春森玉树，汉宫不夜烂金釭。梨云梨雪都成梦，桃叶桃根枉渡江。
题雪霁望弁山图
钱选（宋代）

一冬飞雪又将春，能报牛丰不救贫。
我亦曾闻散花手，不知天女意何勤。
望江南（雨）
黄公绍（唐代）

思晴好，去上竹山窠。自古常言光霁好，如今却恨雨声多。奈此坐愁何。
赠二李居士
郭祥正（宋代）

二子跨黄犊，寻春造龙眠。身披五云装，翠发散垂肩。

群儿漫相逐，不识南昌仙。我往一长揖，问我聊停鞭。

深林藉草坐，对酌临潺湲。琅琅听险语，了了出爱缠。

月殿折芳桂，高名金榜悬。掉头不回顾，息迹棦淳源。

穷幽采紫芝，长啸呼青猿。使我慕高节，神魄方森然。

言归恨不早，白雪羞盈颠。于时业无补，碌碌随冗员。

交趾近反逆，蚁聚浮战船。邕廉皆失守，圣主忧南边。

上将命逵卨，睿算天所传。虎罴十万众，干戈与云连。

倾海洗枭巢，拓境除狼烟。怅怀炎瘴地，何日闻凯旋。

北虏恃骄黠，分疆亦逾年。庙谟非不深，遣使皆俊贤。

此事竟未果，艰虞甚防川。安得傅介子，万里威名宣。

不然随隐沦，渔钓求深渊。出处两龉龃，悲歌写哀弦。

二子顾我笑，汝心殊未坚。浩气本完洁，胡为自镵镌。

请驾逍遥车，共游方广田。饥餐种成玉，渴饮华池泉。

我命永不灭，是身犹蜕蝉。世纷速辞谢，来续清净缘。
和江秀才献花三首
陈师道（宋代）

疏花得雨数枝黄，白发缘愁百尺长。
要与老生同一醉，故留秋意作重阳。
上帝之什十四章
王世贞（明代）

上帝曰咨，爰揽宏纲。海内宴然，日月重光。泗流汤汤，厥源清明，遹发我高皇。

上帝曰咨，祖仁玄德惟身，湛泽惟民。天之既厌元，则莫我屯。

云龙骧骧，艮索乃降。

笃高皇帝，锡之益益。用凶德，蚤罹于厄。亦勤于穑，亦逃于释。

是省是即，靡务不绎。

笃高皇，有晦含章。迫发厥庆，烈烈元戎。在濠之阳，骏拔于行。

谋夫孔臧，遂纂大邦。

天之辟隘，维江若带。惟钟若砺，楼船叇叇。旭日在铠，抚有江介。

以刘蟊虿，是蒂是刈。

彭蠡浑浑，火波掣云。旦师陈军，立埽厥氛。震泽之濆，踯躅惟羵。

王旅于勤，袒缚以奔。

帝省其配，淑人后氏。夙夜在公，言御言剂。帝省其辅，曰善长基，如心如股。

曰达遇春，如髀如膂。

达往徂征，驷车彭彭。庵庐冥冥，如岳不惊。春也辅行，喑乌迅霆。

飘摇旆旌，目靡衡兵。

玄黄在筐，浆食攸同。九衢若夷，市不改容。胡遁于荒，民即其宫。

谁其将者，太傅魏公。

乃下闽粤，乃徂岭服。田秦巴蜀，滇池羌笮。庸麇百濮，不宁方来，悉臣悉仆。

元之孙子，厥丽靡纪。改辫承冠，盘躄其趾。诗书九有，曷不汪濊。

载俶昆弟，载俶父子。明明日月，阖辟更始。

于戏高皇，焕肃其制。济济列辟，大夫三事。亦既精白，亦既凛畏。

无谪于室，动言及累。

于戏高皇，圣躬聿脩。翼翼小心，以敬迓休。声色无荒，无畋于游。

无好是卮言，无忽是远犹。

莫崇匪乾，峻功符之。莫丽匪阳，昭明仪之。式廓版图，寓宇其家。

光彼黄虞，曷厉是涤除。唯俭唯恭，皇贲厥谟。
寄白云轩周道正
李兼（唐代）

自往丹丘去，因循过一年。
孤云无定止，明月又重圆。
书尾间相问，琴声淡悄然。
何时当会面，吟醉海涛边。
以长歌意无极好为老夫听为韵奉别沔鄂亲友
姜夔（宋代）

宦达羞故妻，贱贫厌丘嫂。
上书云雨迥，还舍笋蕨老。
江皋锄带经，决计恨不早。
士无五羖皮，没世抱枯槁。
书座右二章 其二
王懋竑（清代）

奔马不可驭，盘石不可斡。是非反掌间，铅刀贵一割。

我心似寒灰，百念俱刊剟。愿更塞其端，绝之在由蘖。
春晚喜晴
胡宗仁（明代）

高树风疏欲散阴，坐来爽气渐能深。
渚云乍去犹拖水，山月初生不过林。
有鹤日闲眠古石，无人时到抱清琴。
明朝双屐寻芳去，花坞乘春看翠岑。
送陈伯修察院赴阙
苏轼（宋代）

裕陵固天纵，笔有云汉姿。
尝重连山象，不数秋风辞。
龙腾与虎连，狸豹复何施。
我穷真有数，文字乃见知。
闻君射策日，妙语发畴咨。
一日喧万口，惊倒同舍儿。
岂知二十年，道路犹迟迟。
苦言如药石，瞑眩终见思。
屈伸反覆手，独于君可疑。
四门方穆穆，行矣及此时。
别长安五首 其五
尤侗（清代）

葑水城南一草堂，莳花修竹自幽芳。老妻酿秫藏盈斗，儿子摊书读几行。

有客日来谈鬼魅，先生夜梦见羲皇。出门莫向长安笑，曾在长安望故乡。
秋夜感怀
钱凌云（清代）

萧萧凉影感梧楸，迢递层城起暮愁。无数枯虫催落叶，几番寒雨作深秋。

长天野水正飞雁，荒草残云独倚楼。惭愧剑锋消落尽，十年心事一浮沤。
宛陵道院
陈允平（宋代）

阙角溪城下，千年黑蟒蟠。
云深仙宅窅，竹密醮坛寒。
汉量铜花绿，隋钟火籀凡。
天风步虚静，微月听鸣銮。
遣兴
李流谦（宋代）

翛翛杨柳倚门斜，客至遥疑靖节家。
半世功名閒日月，百年生理仰桑麻。
只知上将元屠狗，不信通侯亦种瓜。
静想升沉堪一笑，清樽且趁未残花。
榆进望磕山
陈造（宋代）

长涂并江沙，我行颇寂寥。
登高望西南，群山如涌潮。
崩腾势相排，又如群马骄。
磕山乃孤峙，坐受群山朝。
云斜复烟横，助尔干碧霄。
虚气信所聚，神物不汝遥。
有龙窟其趾，贝珠丽宫醮。
丰凶执其柄，祷襘走黎苗。
胡为今兹旱，不能泽枯焦。
史巫岁纷若，地乃徒嚣嚣。
奔驰吾得辞，未救民腹枵。
问龙当厚颜，深池卧逍遥。
见杨弘贞诗赋，因题绝句以自谕
白居易（唐代）

赋句诗章妙入神，未年三十即无身。

常嗟薄命形憔悴，若比弘贞是幸人。
听琴
赵汝燧（宋代）

午睡谁扣门，隔篱唤童子。童子走来报，一二琴道士。

摘茗烹沙铫，推窗拂石几。高山流水音，屡弹不肯止。

我心本虚淡，无用宫商洗。渊明未尝弦，妙趣岂假此。

道士颇不乐，拂衣抱琴起。
过扬州平山堂邂逅许深父主漕
袁说友（宋代）

平生踪迹半江湖，岁晚淮乡识旧都。
小却车尘行复止，要看山色有还无。
关山回首嗟何限，风景于人岂不殊。
犹得故人谈世事，金城方略政堪图。
妙相寺风雨亭
陈天麟（宋代）

夜闻骚屑此君语，晨起急登风雨亭。
一笑相逢珍重别，一随人改旧时青。
龙君超徼集章台以看花台为韵 其二
袁宏道（明代）

一笑烂云霞，青娥驱法华。章台新马足，洞口旧鱼槎。

秋水人人月，春风面面花。不同愁未玉，萧瑟对东家。
东城看杏花
伊朝栋（清代）

月河寺前水潝潝，聚星亭外草凝碧。春郊一夜微雨晴，晓起红芳俱弄色。

紫骝缓鞚出高城，风拂青丝双玉瓶。几簇江头初破萼，一枝墙外半含英。

石坛花盛为谁供，娅姹曾闻董生种。白头阁老醉看花，红袖传诗共吟讽。

残劫匆匆五百年，暖云绿水花依然。繁香疑是仙家植，浪蕊浮花何足怜。

尊前花恐薄寒中，春雨江南人似梦。高格芳心爱者稀，清吟与和流莺哢。
和陶读《山海经》
苏轼（宋代）

东坡信畸人，涉世真散材。
仇池有归路，罗浮岂徒来。
践蛇及茹蛊，心空了无猜。
携手葛与陶，归哉复归哉。
昔陈北山赵南塘二老各有观物十咏笔力高妙暮
刘克庄（宋代）

不觉渠泥臭，偏依井干蹲。
声尤粗水鸟，腹欲大河豚。
焚鞠存经训，如簧避谮言。
主人方戒杀，毋怪尔徒喧。
和别驾萧世范赠玉岩诗四首 其一
佚名（宋代）

莫守陈编学蠹鱼，筌蹄真似古人书。利名沧海浮沤聚，身世乾坤逆旅居。

懒向明庭陈一得，还留故馆积三馀。尘埃满足崎岖地，羡子抟风上日车。
过赵州石桥
许及之（宋代）

桥梁显刻认中朝，仙迹遗风不可招。唤作沃州人不识，今朝只过赵州桥。
游东山图
刘克庄（宋代）

亭榭缥缈无点尘，竹树苍翠溪粼粼。宝钗导前瑶簪后，三君高屐华阳巾。

颀然锦衣者谁氏，道韫诸姑姊长妹。当时偶动寂寂叹，藁砧不答高掩鼻。

棋边指麾百万秦，温浩二子非其伦。中原热血方相泼，江表有此暇整人。

暮年功高忧谗惎，回首故山归不遂。岂知王郎袖有檛，空听桓伊筝垂泪。
再用韵三首
裘万顷（宋代）

眼前修洁独修篁，屡倩东风洗晓妆。
学舞腰肢困珠玉，可怜官柳在寒塘。
江城子·渡头犹唱棹歌声
王庭珪（宋代）

渡头犹唱棹歌声。雨初晴。月初生。忽见飞虹，夭矫挂寒汀。两岸小儿齐拍手，今夜里，放人行。

朱栏画益鸟照江亭。客来登。眼初明。如泛银河，天上跨长鲸。君是济川舟楫手，将许事，笑谈成。
立春日大雨雪，时驻师吴淞
张煌言（明代）

春信惊催玄腊残，江梅犹带六花蟠。屠苏饮出冰余冷，组练光浮木末寒。

吹垢岂期风入梦，洗兵自合雨成漙。征人感荷东皇意，且逐年光奋羽翰。
酬袁守方秋崖遗宝带桥诗以雇我老非题柱客
包恢（宋代）

盘龙友龙成，山与岩峻峙。
今如添卧龙，壮观萃於是。
送向履方吏部提刑浙西
张扩（宋代）

君曾仗使节，惠浃东吴民。岂无贤大夫，平反孰与君。

省户昔郎潜，渴见老成人。赐还席未暖，被遣日已新。

疮痍要抚摩，秋荼伤吾仁。掾吏熟官长，定不专惠文。
十一月十九日折梅二首
杨万里（宋代）

也知春向岁前回，不道春前早有梅。
折得数枝捻归去，蜂儿一路趁人来。
七月三十日大雨连宵
虞俦（宋代）

彻夜盆翻天井潢，回澜谁障百川狂。
鲲方怒翼思溟海，鼠已摇牙伺太仓。
秋着屏山惊客枕，润添衣笼费炉香。
惠连应记池塘梦，近有书来说对床。
发松林驿
胡粹中（明代）

晨发松林驿，苍苍百里深。日高犹暝色，风静自韶音。

幽鸟向人语，流泉清我心。何因素轩下，一听老龙吟。
相和歌辞 凤台曲
王无竞（唐代）

凤台何逶迤，嬴女管参差。一旦綵云至，身去无还期。

遗曲此台上，世人多学吹。一吹一落泪，至今怜玉姿。
承恩寺访杨维五何惟圣不遇
欧大任（明代）

寻君腊八会，不遇竟空还。落叶一灯下，寒云双树间。

深栖知净理，强出愧清班。纳禄吾犹晚，惟应学闭关。
江陵即事
王建（唐代）

瘴云梅雨不成泥，十里津楼压大堤。蜀女下沙迎水客，

巴童傍驿卖山鸡。寺多红药烧人眼，地足青苔染马蹄。

夜半独眠愁在远，北看归路隔蛮溪。
黄池
岳珂（宋代）

易取日中市，陶居天下冲。
南琛下瓯粤，西旅辑巴庸。
四雇断登垄，万家塿聚蜂。
寝丘端不类，何以洿吾封。
张子房
陈长方（宋代）

子房非汉臣，悯世为一起。
借力用沛公，东西唯所指。
注措岂因用石书，出处非由赤松子。
博浪沙中击祖龙，欲报君仇遑恤己。
惜余春慢 催花
周寿昌（清代）

芍药开余，荼蘼放了，尽把韶华催逼。将离且住，欲堕还飞，片片催红狼藉。

却喜飘残玉沟，蹴傍舞筵，尚供吟笔。纵无情，想到半抛藩溷，也应怜惜。

叹自昔、悲葬西施，吴宫春去，一例梦中幽泣。鸾肠浪费，凤觜空煎，尽够燕忙莺急。

怪怎东风太狂，特地吹开，吹残何意。快呼童、净扫阶除，莫被玉人知得。
读书有感
李光地（清代）

西土有虎贲，于越聚君子。不逾三六千，国甲岂尽此。

此其腹心者，熊罴不二士。然后亿万多，无难臂指使。

我论读书方，要道亦云尔。泛滥同飘风，精熟乃根底。

汉人重专经，宋人务穷理。
白云庄四首·掬泉轩
柴望（宋代）

好山深处静开轩，目送孤云手弄泉。
枕石堂无金玉富，濯缨家有子孙贤。
初寻旧隐蓬三伏，已发新吟仅百篇。
闻说夜分烦暑散，凉飚浑似素秋天。
醉醒
方回（元代）

酒所春归暮，醒时已五更。
被惊横盖短，灯喜再挑明。
小雨余残滴，群蛙动暖声。
故园花正好，谁料客湓城。
宿建封寺晓登尽善亭望韶石三首
苏轼（宋代）

双阙浮空照短亭，至今猿鸟啸青荧。
君王自此西巡狩，再使鱼龙舞洞庭。
蜀人文赋楚人辞，尧在崇山舜九疑。
圣主若非真得道，南来万里亦何为。
岭海东南月窟西，功成天已锡玄圭。
此方定是神仙宅，禹亦东来隐会稽。
全虚花十咏 其一 雨花
敦敏（清代）

点滴天公费剪裁，丝丝舞态自低徊。洒空应有神鞭驭，散处疑从天女来。

入夜霏微依画槛，落阶灿烂锁苍苔。经坛只说缤纷下，春色何如遍地开？
次韵童尚质书怀三首
陈著（宋代）

夜室清如许，檠镫便且明。
哦诗须已断，看剑气难平。
露户浸孤月，江城知几更。
枕书俄作梦，梦觉骨毛轻。
喜张叔潜登第
曹勋（宋代）

潜也忠良士，骞腾喜纵观。主文收俊彦，学校益尊安。

台阁名闻久，交游意始宽。佐时行拭目，正论耸朝端。
【中吕】醉春风
荆干臣（元代）

红袖霞飘彩，翠裙香散霭。都将窃玉偷香心，改、改、改。半夜星前，五更月下，九霄云外。
【幺篇】旖旎金钗客，相莲花阵侧。难娱一笑拚千金，买、买、买。珊枕浓欢，绮窗幽梦，锦堂深爱。
【喜春来】玉鞭杨柳春风陌，绣毂梨花夜月街，楚云湘雨梦阳台。休分外，花柳暗尘埃。
【双鸳鸯】玉箫哀，立闲阶，彩凤人归更不来。隐隐遥山行云碍，萋萋芳草远烟埋。
【喜春来】茶不茶饭不饭恹恹害，死不死活不活强强捱，相思何日得明白。愁似海，烦恼早安排。
【卖花声煞】俺疑他指不过走智儿猜，他只俺除将罢字儿揣，厮等待心肠各宁奈。女貌郎才怎难摘？志诚心看谁先败。
读见素救李空同奏疏偶成二绝 其二
黄佐（明代）

贾谊忧时旧有名，楚骚何事不胜情。长安宿鹭冲人起，应是风波到处生。
阻水泊舟竹山下
黄庭坚（宋代）

竹山虫鸟朋友语，讨论阴晴怕风雨。
丁宁相教防祸机，草动尘风忽飞去。
提壶归去意甚真，柳暗花浓亦半春。
北风几日铜官县，欲过五松无主人。
挽袁莞沙少参
梁煌晰（明代）

束发讲经术，斯文将在兹。自因憎薄命，不肯受人知。

风雪藏书夜，泉台结梦思。谁怜后死者，生事欲何为。
青原山三叠前韵
罗洪先（明代）

久欲逃禅机不逢，葛藤满地竟谁从。未知临济因何棒，那用罗㬋第二钟。

溪上草深逢雨霁，岩头花落报春慵。暂来忽去频年事，舌在休疑学老龙。
风雨行湖山村
戴表元（宋代）

风雨湖山暮，屠村又鲍村。
鸟巡渔退艇，犬认猎归门。
天作蛮云暗，溪凭剡涨喧。
十年灯火伴，草次共鱼餐。
草花
林景熙（宋代）

不入群芳谱，生机屑化工。
十年多旷土，一种自春风。
蛙吠残阳影，萤明细雨丛。
令人怀洛艳，锦幄照帘栊。
次韵洪琳父
赵鼎臣（宋代）

平生见酒喜欲舞，不惜淋漓身上衣。尊中圣贤尽莫逆，坐上宾客皆能诗。

陶潜欲眠无我责，灌夫骂坐不汝疵。世间乐事凡四者，他人多耦我独奇。

今年病眠不敢饮，坐负美景辜良时。中秋明月漫皎皎，九日黄菊空离离。

洪崖先生夙所慕，文雅蕴藉今阮嵇。故持浊醪作胜供，往助脱粟陪羹藜。

先生学道早有得，一车仅可如鸡栖。相投木瓜意不浅，愿得琼琚以报之。
次韵宋次道忆太平早梅
王安石（宋代）

大梁春费宝刀催，不似湖阴有早梅。
今日盘中看翦彩，当时花下就传杯。
纷纷自向江城落，杳杳难随驿使来。
知忆旧游还想见，西南枝上月徘徊。
某以四十字送详刑使君
张栻（宋代）

拙守荆江上，无人共往还。
能来慰牢落，话旧几间关。
冬壑龙蛇蛰，风林虎豹斑。
相期涵养力，且到古人间。
戏寇君二首
陈师道（宋代）

杜老秋来眼更寒，蹇驴无复逐金鞍。
南邻郤有新歌舞，借与诗人一面看。
题深甫所种树
刘敞（宋代）

中庭却埽无馀地，怜君种树还有意。重阴覆屋千尺时，徙坐读书殊可喜。

似君秀骨不易攀，当援桂枝星汉间。岂能玩此便自老，尘俗纷纷聊闭关。
元夕读书罢假寐
释德洪（宋代）

灯下文章已倦看，欲凭诗苦洗辛酸。世途忽起风波易，富贵不忘贫贱难。

桃坞路迷安石冢，桐川水落子陵滩。卧闻屐响东廊静，催粥华鲸吼夜残。
赠槐庭
林朝崧（清代）

闭门索句陈无已，不见三年今眼明。病喜免为断胫鹤，饮须拚作吸川鲸。

诗敦累夜灯同剪，客散高楼雨又晴。近事细谈真羡汝，阶前添得两兰茎。
即觉庵子中居士来访妙峰之西既去作六言五首
释正觉（宋代）

世外道人有在，庵中瓶粟无储。
过客未容空去，挽衣相与分蔬。
次韵晁单州诗六首 其二
刘攽（宋代）

材杰知心似合符，不违颜氏亦如愚。文章偏我不得力，怀抱与君非有殊。

龟手但知能澼絖，纬萧何意得骊珠。自携如意樽前舞，曲尽歌长缺酒壶。
八月十三夜月
陶梦桂（宋代）

人情何待十分圆，满目金波已浩然。
明到杜陵头上发，寒侵郑老客中毡。
中秋未必似今夕，好景其如又隔年。
多谢望舒知此意，冰轮缓碾冰加鞭。
梅花集句 其一七三
李龏（金朝）

梅花今正发，折尽向南枝。相送河梁晚，春风动柳丝。
立春帖子·太上皇后阁
周必大（宋代）

化国春偏好，慈闱日自长。
仙韶喧法曲，齐劝万年觞。
送徐秀才游吴国
齐己（唐代）

西江东注急，孤棹若流星。风浪相随白，云中独过青。

他时谁共说，此路我曾经。好向吴朝看，衣冠尽汉庭。
谒仇山村墓迢和张仲举诗韵 
凌云翰（元代）

敬吊先生落照中，纸烟销尽酒樽空。牛羊上垄无人管，岂为当时面发红。
有人询少年用功之苦，拈五绝句示之五首 其五
张洵佳（清代）

制艺衡才运已终，遭逢此去听天公。子孙虽愚书必读，文章虽变法仍通。
和房日严换武诗
张耒（宋代）

青衫厌著待封侯，慷慨知君定远流。莫叹书生长龌龊，元戎曾与报更筹。
奉和虢州刘给事使君三堂新题二十一咏。方桥
韩愈（唐代）

非阁复非船，可居兼可过。君欲问方桥，方桥如此作。
碧莲池
陈肃（宋代）

爱此东南池，澄湛通泉脉。
昔日碧莲根，香英今变白。
颜色本神仙，霞衣无定格。
春日田园杂兴
方德麟（宋代）

绕畦晴绿弄潺湲，倚仗东风欲黯然。
往梦更谁怜秀麦，间愁空黯吒啼鹃。
梨钥相种地力尽，花柳无私春色偏。
白发老农独健在，一蓑牛背听鸣泉。
醉和颜美中元夕绝句
赵鼎（宋代）

年年人月喜团圆，好在诗边又酒边。莫道玄风只渔钓，也随世俗夜无眠。
山水文笔峰
张诩（明代）

千山万山中，见此一峰秀。云来片墨浓，雁过一字就。

千载谩书空，谁以日计寿。愿假补天手，执计百氏谬。
石颐寺
毛滂（宋代）

碧瓦朱甍紫岭东，昂云松桂响寒风。
灵泉清映银床在，无复当年大小空。
次韵张子家新除浙西抚干见寄
王庭圭（宋代）

幕府官清比县僚，升沈何啻九牛毛。蓬蒿仲蔚今多病，湖海元龙气尚豪。

丽句早知何水部，旧交谁记柳仪曹。相如属思宁迟久，不欲诙俳恐类皋。
婢态
万俟绍之（宋代）

才入园中便折花，厨头坐语是生涯。
不时掐数週年限，每事夸称旧主家。
迁怒故将瓯碗掷，俲{左目右宾}刚借粉脂搽。
隔屏窃听宾朋语，汲汲讹传又妄加。
临川节中寄季和弟
李壁（宋代）

平生旷达慕庄周，老觉悲来不自由。
节里忆君频梦见，遥传掬泪过江州。
哭㔶十五章 其三
辛弃疾（宋代）

念汝虽孩童，气已负山岳。送汝已成人，行路已悲愕。
偈颂十九首 其十三
释绍昙（宋代）

松下扫除青草径，涧边开辟绿阴亭。饭馀握手闲行坐，唱曲山歌贺太平。

遏云古调，流水新声。眼里无筋听不足，临风击碎圣凡情。
戏成绝句三首 其一
李纲（宋代）

山色黛眉远，溪声玉佩珊。溪山怜逐客，故为结清欢。
送赵子真赴信州司户
李龏（金朝）

鸣铎临征路，信州非路程。官曹有名胜，版赋足修明。

地富饶银母，山清韫水精。贫交以贫累，不得伴君行。
挽京营游击将军湛阳生有引
邓云霄（明代）

薤露催人屈壮图，半生蹭蹬老穷途。筹边自合铭燕石，指佞何穷料虎须。

幕府有金酬部曲，田园无业抚诸孤。国仇未报仍家难，知尔英魂击剑呼。
徐仲修寄诗次韵
何梦桂（宋代）

一枕邯鄣午梦醒，好风吹信入轩棂。
溟抟六月鹏先化，胎孕千年鹤已灵。
气囿阴阳元有数，道超天地妙无形。
何时共作缑山隐，滴露松萝写易经。
庚申正月游齐安
王安石（宋代）

水南水北重重柳，山後山前处处梅。
未即此身随物化，年年长趁此时来。
西湖
罗兆鹏（明代）

羽檄江门报险难，湖光潋滟得身閒。窥春柳叶方青眼，隔岸桃花未破颜。

桧劈囚秦忠武庙，亭开放鹤小孤山。笙歌不厌希文客，漫与游人一醉还。
过上海寨昔人于此潴水以限北方
项安世（宋代）

原田漫漫不知津，春寨清明思杀人。
雨后烧痕无润泽，烟中日色少精神。
吨城南池沟隍古，海寨东西径遂新。
谁见当时经画意，只今高浪化征尘。
宿存存庵闻文叔兄有会晤之期
吴景奎（元代）

玄真道士留余宿，报道君来八月初。会面犹如千里隔，别怀动是一年馀。

喜闻筋力加强健，每遣儿孙问起居。老境逼人能几见，碧天空阔雁行疏。
卜算子（无逸寄示近作梅词，次韵回赠）
张鎡（宋代）

常记十年前，共醉梅边路。别后频收尺素书，依旧情相与。

早愿却来看，玉照花深处。风暖还听柳际莺，休唱闲居赋。
立春史州守白江携酒招同诸僚佐城楼
庞嵩（明代）

新年人日始开春，万家和气都鲜新。巍峰西来引弦月，曲海东望无纤尘。

正喜青丝行白玉，况有贤主联嘉宾。兴发长歌连素袂，便赓时夏立烝民。
春水
杜甫（唐代）

三月桃花浪，江流复旧痕。
朝来没沙尾，碧色动柴门。
接缕垂芳饵，连筒灌小园。
已添无数鸟，争浴故相喧。
纪霜
伍瑞隆（明代）

十日九风雨，乍晴天有霜。凄清动高阁，飞洒到虚堂。

积柳疑飘絮，凝花作淡妆。山中无一事，对此意何长。
颂一百则
释重顯（宋代）

花药栏，莫颟顸，
星在秤兮不在盘。便与麽，
太无端，金毛师子大家看。
炼丹砂 赠清静散人孙不二
马钰（金朝）

奉报富春姑。休要随余。而今非妇亦非夫。各自修完真面目，脱免三涂。

炼气莫教粗。上下宽舒。绵绵似有却如无。个里灵童调引动，得赴仙都。
薛道衡逍遥台故址
汪瑔（清代）

刺史风流不可攀，高台遗迹已榛菅。可怜落日登临处，只在春风想像间。

有客来寻三月雨，隔江犹是六朝山。花前雁后终无赖，我亦离家且未还。
题敬爱寺楼
杜牧（唐代）

暮景千山雪，春寒百尺楼。独登还独下，谁会我悠悠。
用晦翁十梅诗韵酬张伯修孙子直
吴泳（宋代）

最后黄香根，纤裳粲黄里。
能以色事人，空博一时喜。
清明日偕赵学壁张仲实顾伯玉张见山游分韵得
陆文圭（元代）

清明花乱开，今日风日好。
吾得及春游，相期拾瑶草。
城市多嚣尘，客衣日杲杲。
何时一樽酒，且试开怀抱。
王孙丈人行，生世何用早。
为乐当及时，蹉跎觉年老。
虚名复何益，弃捐勿复道。
但顾崇明德，藏身以为宝。
峡中
石介（宋代）

路狭才容飞鸟过，山将生合柰山何。
不知天外山长短，何事窥来一管多。
秋思一首
刘克庄（宋代）

不觉朱明变素商，萤穿户牖燕辞梁。
牢愁五鼓尤难睡，薄冷单衣未易当。
谁伴子綦同隐几，亦无法喜共禅房。
残骸到了犹贪爱，仙圣前头自炷香。
首夏
鲍溶（唐代）

昨日青春去，晚峰尚含妍。虽留有馀态，脉脉防忧煎。

幽人惜时节，对此感流年。
寄东林
耶律楚材（元代）

同参万里寄书来，盥手缄封手自开。没骨舌头我难说，无根树子若能栽。

金鹏手段平翻海，任老钩竿不钓能。何日万松轩侧畔，笑谈抵掌一开怀。
河传 夏夜闻隔院歌声有感
杨芳灿（清代）

宛转。凄怨。路迢迢。隔断红墙绮寮。香喉一串可怜娇。

长宵。恼人翻六幺。

我亦康陵传旧谱。筝琶鼓。红豆当场数。到而今。恨飘零。

空庭。倚栏和泪听。
圈虎行
黄景仁（清代）

都门岁首陈百技，鱼龙怪兽罕不备；
何物市上游手儿，役使山不作儿戏。
初舁虎圈来广场，倾城观者如堵墙；
四周立栅牵虎出，毛拳耳戢气不扬。
先撩虎须虎犹帖，以棓卓地虎人立；
人呼虎吼声如雷，牙爪丛中奋身入。
虎口呀开大如牛，人转从容探以手；
更脱头颅抵虎口，以头饲虎虎不受，
虎舌舐人如舐毂。忽按虎脊叱使行，
虎便逡巡绕阑走。
翻身踞地蹴冻尘，挥身抖开花锦茵；
盘回舞势学胡旋，似张虎威实媚人；
少焉仰卧若佯死，投之以肉霍然起；
观者一笑争醵钱，人既得钱虎摇尾。
仍驱入圈负以趋，此间乐亦忘山居。
依人虎任人颐使，伴虎人皆虎唾余。
我观此状气消沮：嗟尔斑奴亦何苦！
不能决蹯尔不智，不能破槛尔不武。
此曹一生衣食汝，
彼岂有力如中黄，复似梁鸯能喜怒。
汝得残餐究奚补？伥鬼羞颜亦更主；
旧山同伴倘相逢，笑尔行藏不如鼠。
夜泊青县
崔旭（清代）

醉别津门去，南归一日程。孤灯照水宿，近郭见云生。

剌促还乡计，迟回用世情。邻船人尽睡，倚枕独闻更。
菩萨蛮
晁补之（宋代）

玉京不许尘容到。疏慵只合疏慵老。鸥鸟共烟波。田夫与醉歌。

忘怀无物我。莫似陈惊坐。勋业付长闲。西山爽气间。
放舟荆溪寻张公洞不果归至滆湖起步长桥望烟景放歌
郑善夫（明代）

日晷于东驰，羁人复北征。鼓舠下荆溪，言访张道陵。

缘薄扼事下，意短回修程。稠年戒襟素，履兹荒志诚。

坐令紫霞居，远隔于青冥。所赖滆湖好，烟景疏天声。

躞蹀骋瞻眺，稍慰沧洲情。青镜不肯私，金精几时营。

寓形若流电，空怀紫金经。
东轩即事二首 其一
赵鼎（宋代）

投闲非避世，导引学修真。物外元无事，壶中别有春。

水声清梦寝，山色上衣巾。已矣将安往，乡关渺战尘。
经诵慧僧录影堂
释智圆（宋代）

寂尔归真界，人间化已成。
两朝钦至业，四海仰高名。
旧迹存花社，遗编满帝京。
徘徊想前事，庭树跪鸦鸣。
和王安之少卿雨后
邵雍（宋代）

焦劳九夏余，一雨物皆苏。
蛙鼓不足听，蚊雷未易驱。
非唯仰岁给，抑亦了官输。
林下闲游客，何妨尽自愉。
放鹦鹉二首
司马光（宋代）

虽道长安乐，争如在陇头。
林间祝圣主，万岁复千秋。
十二月十一日视筑堤
陆游（宋代）

江水来自蛮夷中，五月六月声摩空。
巨鱼穹龟牙须雄，欲取闤市为龙宫。
横堤百丈卧霁虹，始谁筑此东平公。
今年乐哉适岁丰，吏不相倚勇赴功。
西山大竹织万笼，船舸载石来亡穷。
横陈屹立相叠重，置力尤在水庙东。
我登高原相其冲，一盾可受百箭攻。
蜿蜿其长高隆隆，截如长城限羌戎。
安得椽笔记始终，插江石崖坚可砻。
洞户二十二韵
温庭筠（唐代）

洞户连珠网，方疏隐碧浔。烛盘烟坠烬，帘压月通阴。

粉白仙郎烟，霜清玉女砧。醉乡高窈窈，棋阵静愔愔。

素手琉璃扇，玄髫玳瑁簪。昔邪看寄迹，栀子咏同心。

树列千秋胜，楼悬七夕针。旧词翻白纻，新赋换黄金。

唳鹤调蛮鼓，惊蝉应宝琴。舞疑繁易度，歌转断难寻。

露委花相妒，风欹柳不禁。桥弯双表迥，池涨一篙深。

清跸传恢囿，黄旗幸上林。神鹰参翰苑，天马破蹄涔。

武库方题品，文园有好音。朱茎殊菌蠢，丹桂欲萧森。

黼帐回瑶席，华灯对锦衾。画图惊走兽，书帖得来禽。

河曙秦楼映，山晴魏阙临。绿囊逢赵后，青锁见王沈。

任达嫌孤愤，疏慵倦九箴。若为南遁客，犹作卧龙吟。
自嘲
王禹偁（宋代）

三月降霜花木死，九秋飞雪麦禾灾。
虫蝗水旱霖淫雨，尽逐商山副使来。
望海亭
沈辽（宋代）

平昔怀壮观，欲浮沧海游。乖暌未即去，叹恨成淹留。

纵步越山顶，危亭停斗牛。顾视东北轩，烟云莽浮浮。

气象凌万有，心胆森相投。暂欣区雾明，三江如带流。

信哉天地大，荡荡难为侔。迤逦睨山川，微茫使人愁。

春晓看晴旭，秋宵悬玉钩。未遂逢海若，空然想蓬丘。

老氏患有身，安得六翮修。终期赤松辈，敖荡成蛟虬。
送浔州郡司马刘康侯归中州 其一
释今无（明代）

一官真鸡筋，万里极飘蓬。慈母故园内，妻孥异地中。

触籓心自苦，维谷路皆穷。收拾长途泪，还高舞袖风。
归美堂
李新（宋代）

妙龄通籍金闺里，三媺垂辉分鼎趾。
君恩至重论报难，炯炯臣心罄归美。
太山深根蟠厚地，嵩华连鳌隆国址。
黄河一曲一千里，初自昆仑荐繁祉。
龙马负出卜世图，王敷万叶春有余。
走问南箕天永久，莫计后天难老寿。
中和赓入颂声中，明堂布政知无穷。
当时五章寄天保，而今三祝增华封。
和李二秀才
张耒（宋代）

羡君年少盛游春，顾我无聊似厄陈。
东市车牛泥到领，不劳举袂障京尘。
次韵范氏子园居即事三首
苏籀（宋代）

沼沚清涟生，沄沄复浼浼。
爨清饭不足，欢赏心无馁。
金丝撚条柯，酥蜡滴趺蕾。
樱桃与芍药，春事卜贞悔。
乳源出水岩采雪花赠高士周孝廉诩
屈大均（明代）

乳山多异卉，岁晏发寒林。不作冰霜色，谁知草木心。

幽香盈石室，素影傍瑶琴。迟暮吾何惜，凭将答所钦。
次韵德升颐轩书怀
葛胜仲（宋代）

烟霄飞步欲青春，未信论甘肯忌辛。三仕固应无喜色，一鸣今复见惊人。

射如关尹方知中，画若元君始识真。早晚奏篇来拭目，清涂聊为洗荒榛。
盘洲杂韵上 墨沼
洪适（宋代）

凿地肖风轮，洗云吞月扇。败墨起缁尘，山阴劳北面。
无题
赵鼎臣（宋代）

韵胜应难画，肌香不受熏。拂眉烟度柳，梳鬓月侵云。

歌罢犹依扇，闲来懒系裙。最怜能赋客，浑似卓文君。
和孔毅甫州名五首 其二
吕陶（宋代）

衡阳古胜郡，齐民颇淳质。富饶几维扬，朴静类高密。

易将诚心感，难以威势屈。水宿亦安枕，岩扉不施荜。

太平得良守，条教尽归一。人方乐简治，自为宜老佚。

穷通有定数，舒卷犹古帙。深思已诣理，达观岂言物。

屡尝登宾阶，每许脱朝绂。共谈海鹏志，不道塞马失。

金声发锵锵，宝肆容瑟瑟。遂回岷山眼，未委瘴江骨。

赓咏酬真乐，聊以歌化日。珷玞难重陈，黄玉似蒸栗。
辰 其八
谢直（宋代）

长怀际天渊，短怀在眉睫。吾门起典午，台徙今五叶。

中原气象起，前辈风流接。柰何不竟书，而欲事作业。

感此怀短长，赋诗写胸胁。
三姝媚（姜石帚馆水磨方氏，会饮总宜堂，即事寄毛荷塘）
吴文英（宋代）

酣春青镜里。照晴波明眸，暮云愁髻。半绿垂丝，正楚腰纤瘦，舞愁初试。燕客飘零，烟树冷、青骢曾系。画馆朱楼，还把清尊，慰春憔悴。

离苑幽芳深闭。恨浅薄东风，褪花销腻。彩D64E翻歌，最赋情、偏在笑红颦翠。暗拍阑干，看散尽、斜阳船市。付与金愁清晓，花深未起。
春暮张尔戌捕卿招同李书云余铨卢王北山三给谏摩诃庵看杏花 其一
郭棻（清代）

破懒寻春远，招携石竺间。兴高即暇日，地辟况禅关。

树里千声鸟，尊前一带山。登楼凭眺远，不负此官闲。
送侍读常尚书绝句六首
刘克庄（宋代）

季唐兵柄由中尉，先汉铜山赐弄臣。
不是银台批敕手，北司将谓国无人。
竹溪生日二首
刘克庄（宋代）

试把过江人物数，溪翁之外更谁哉。
不争百草群芳长，宁殿千花万卉开。
周庙瑟曾三叹咏，舜廊琴亦载赓来。
老人高唱儿童和，眼见蟠桃熟几回。
春暮江南道中
李纲（宋代）

江上风光烂不收，一年春物又将休。鸣鸠乳燕自相得，飞絮落将如许愁。

目极关河天杳杳，身归闽粤兴悠悠。往来踏遍江南土，已约幽人老一丘。
久不得浙耗
黄公度（宋代）

独酌浇愁酒，慵翻信手书。
折腰行俗吏，投足且吾庐。
岁月莺声老，江湖雁影疏。
依栖五侯第，旅食近何如。
恭和闻喜宴赐毛自知以下御制
魏了翁（宋代）

昭代宾贤礼意诚，镐京设席蔼儒缨。
龙飞十二周星纪，鹏运三千击水程。
题广福岩
曹邺（唐代）

未有天地先融结，方广高深无丈尺。

书言不尽画难成，留与人间作奇特。
送人之金陵答赠张质夫
黄清老（元代）

林塘残月晓，松露滴清声。此日佳人别，空山碧草生。

江湖双白鸟，风雨一啼莺。解缆春花发，悠悠万里情。
淡交行
朱可贞（明代）

盍簪高谊淩千载，君子之交淡如水。青松白日表同心，车笠死生原不改。

穷途雨雪涨连天，桃也何如哀也贤。勉君策步阳台上，饿殍甘埋落木边。

今古信心原有几，把臂之言犹在耳。朱张岂为友黄金，黄金欲尽酬知己。

播州路比柳州长，有母那堪入瘴乡。烽火临关不忍去，胡贼闻之亦断肠。

古来友谊传青史，鲍肆兰房随所与。世上悠悠轻薄儿，波澜翻覆嗟云雨。

宁论隙末且凶终，人心安可兽心同。腹为剑戟貌为笑，黄金为寿酒兴浓。

世情冷暖人秦越，却忆淡交怀白雪。援琴一奏来知音，共挹清风啸明月。

药石金兰素不移，淡交真与古人期。知我谁无称管鲍，相顾全凭急难时。

君不见，泽中兰，一种清芬耐岁寒。又不见，槿花红，朝存夕谢逐狂风。

淡中最有如兰气，秾艳无根不久逢。
八月四日晚霹雳碎大柳木
楼钥（宋代）

秋分雷自合收声，白露明朝忽震霆。
怪得坐中惊欲倒，邻墙老柳碎中庭。
灌口场望迎仙阁
黄合初（清代）

已近迎仙阁，滩犹斗石鸣。停琴招白鹤，回首望青城。

云护岸难数，山空雪有声。重来学观化，万物尽浮生。
九日
陈汝言（明代）

客逢佳节每堪嗟，忽遇君来共忆家。
醉里他乡今日酒，眼中篱菊去年花。
解吟一老头如雪，学舞双童脸似霞。
更忆明年会何处，不知谁复在天涯。
老桂
顾逢（宋代）

分得蟾宫种，凡葩岂足论。
古香吹不尽，生意至今存。
秋晚花三色，年深树半根。
更无攀折日，此恨向谁言。
采桑子 其二
何振岱（清代）

东风又送谁家去，蝴蝶身轻、几换花名。莫怪应迟上耳生。

匆匆去也无端甚，忒怪无情。那更秋清。酒渴风寒懒不成。
送子惇出使河北
刘攽（宋代）

禹积基壶口，尧仁被冀方。官迎赤车使，诏选琐闱郎。

力学推元稹，高才属长康。壮怀来慷慨，得志自轩昂。

爱直容知默，中和异吐刚。一台传駮议，二府见分章。

前效平原浅，严威夏日长。居常祇逢掖，试跃即干将。

云汉昭回地，鹓鸾八九行。穹庐休夕拜，覢弩备晨装。

洚水成滔陆，流庸颇异乡。挂冠劳畚锸，佩犊问耕桑。

哺乳增襵粥，完肤涤痏疮。朴忠将漕最，惇厚训兵强。

冀马罗驰传，河鱼饱食鲂。细书夸睇视，淳酎沃烦肠。

肯作田园计，宁嫌鬓发苍。能令老者奋，直与大鹏翔。

处世当何语，怀君岂易忘。哂由终所畏，与点自知狂。
游仙一十九首 其十二
郭祥正（宋代）

投真落人世，倏经四九年。睹纷未尝竞，内顾净且渊。

果逢飞行羽，得披紫微仙。携手浮绛波，绛波春渺然。
高宗祀明堂前朝享太庙二十一首 其十二 英宗室用《治隆》。
郊庙朝会歌辞（宋代）

噫我大君，嗣世修文。维文维武，諟继虞勋。天锡丕祚，施于后昆。

于荐清酤，酌之欣欣。
临江仙（登泗州岭·九之一）
邓肃（宋代）

带雨梨花看上马，问人底事匆匆。于飞有愿恨难从。大鹏抟九万，鹦鹉锁金笼。

匆匆便为千里隔，危岑已接高穹。回头那忍问前踪。家留烟雨外，人在斗牛中。
乡思
王炜（清代）

不禁乡思倚危楼，山色空蒙海气浮。风雨别来花半老，音书隔绝雁惊秋。

林间野鹤呼幽梦，天际浮云带远愁。好寄相思与娄水，门前日日有潮头。
赠五星梅獬孙
方回（元代）

运极螟蛉绍雀儿，太平早有窦郎知。
市门屠贩规温饱，何足烦君子细推。
驿舍偶成六首 其二
江源（明代）

蜀国山河丽，吾人跋涉遥。树深啼杜宁，林暝啸山魈。

野趣凭诗画，愁肠籍酒浇。谁能会吾意，吟眺一相邀。
山行即事
高翥（宋代）

篮舆破晓入山家，独木桥低小径斜。
屋角尽悬牛蒡菜，篱根多发马兰花。
主人一笑先呼酒，劝客三杯便当茶。
我已经年无此乐，为怜身久在京华。
端午帖子词二十首·二温成皇后合四首
欧阳修（宋代）

密叶花成子，新巢燕引雏。
君心多感旧，谁献辟兵符。
小园春日
刘敞（宋代）

草色初新柳带长，宿烟清露湿朝阳。东山云起西山碧，南舍花开北舍香。
山斋
姚浚昌（清代）

人语四绝窗含光，夜起开户山苍凉。星河卷尽碧无际，祇有孤月悬中央。

兴来独往坐潭石，过清之境宜仙藏。树影在地如刻画，微风不起溪烟长。

细泉转石响琴筑，定水浮鱼唼落香。谁言过眼但俄顷，鲲鬐蚊睫齐彭殇。

只虞邂逅不知惜，交臂一失无由偿。砉然一啸风琅琅，半斜楼影月在梁。

是归是寄澹相忘，金翅劈海白东方。
法清寺水珠呈杜季高
何基（宋代）

垒石为山已浪呼，小球戏水更名珠。世间何事非虚假，还值先生一笑无。
晚次新丰北野老家书事呈赠韩质明府
卢纶（唐代）

机鸣舂响日暾暾，鸡犬相和汉古村。数派清泉黄菊盛，

一林寒露紫梨繁。衰翁正席矜新社，稚子齐襟读古论。

共说年来但无事，不知何者是君恩。
农家
陆游（宋代）

低垣矮屋俯江流，浑舍相娱到白头。
累世不知名宦乐，百年那识别离愁。
饭余常贮新陈谷，农隙闲眠子母牛。
闻道少年俱孝谨，未应家法媿恬侯。
送刘评事充朔方判官，赋得征马嘶
高适（唐代）

征马向边州，萧萧嘶不休。思深应带别，声断为兼秋。

歧路风将远，关山月共愁。赠君从此去，何日大刀头。
仙华重午
张森（宋代）

空山值端午，采蒲南涧滨。
蒲生裹白石，涧水清粼粼。
蟠根寸九节，服食能通真。
采之不盈掬，土洁含芳辛。
行行登绝境，有花如车轮。
奇哉莫小识，持扣山中人。
山人耳垂肩，羽佩青衣巾。
乘飚控玄鹤，汎景下苍岷。
我行意其仙，再拜询所因。
仙人揽花笑，见尔还千春。
语我勿复道，倏去无留尘。
归来有余叹，三嚥华池津。
食十月蕈
汪藻（宋代）

佳蕈出何许，南山白云根。畦丁入云采，遍以脱叶翻。

戢戢寸玉嫩，累累万钉繁。中涵烟霞气，外绝沙土痕。

下箸极隽永，加餐亦平温。伊昔贵公子，鲜肥厌羔豚。

争啖肉菌美，共品天花尊。居然此珍产，以远莫见论。

生令五鼎味，但饱三家村。伊余少所嗜，头白归故园。

日获甘脆享，人言老饕存。栮脯固已陋，竹枯何足言。

从今大嚼处，不复思屠门。
次韵杨宰
陈造（宋代）

君方总辔冒尘沙，我亦青灯未著花。
县宰忧民暇黔突，道人有著即为家。
倦温村酿萁火暗，笑撚吟髭风帽斜。
等有灞陵桥上兴，不妨频著小诗夸。
山水吟
华岳（宋代）

闽之山峨峨，可以接穹苍。
闽士孕其秀，胸次尤难量。
闽之水滔滔，可以烛妍丑。
闽士生其间，其美不容。
君不见周家社稷生甫申，崧岳当年曾降神。
又不见千里秀气钟三苏，眉山草木皆焦枯。
我生恨不由河洛，虚负三光并五岳。
地灵人杰推江东，人物风流兼磊落。
顾此闽之东，自古多英雄。
求其为绝称，独一忠穆公。
公今已即世，后世谁可拟。
惟有詹仲通，一人而已耳。
仲通何如人，景星与凤凰。
不险亦不深，山高兮水长。
九日忆砚
姚合（唐代）

帝里闲人少，谁同把酒杯。砚山篱下菊，今日几枝开。

晓角惊眠起，秋风引病来。长年归思切，更值雁声催。
清平乐·红笺小字
晏殊（宋代）

红笺小字，说尽平生意。鸿雁在云鱼在水，惆怅此情难寄。
斜阳独倚西楼，遥山恰对帘钩。人面不知何处，绿波依旧东流。
属疾五首
宋祁（宋代）

里旅居仍隘，台家疾见宽。
何言汉朴学，正似楚枝官。
煦渚藏劳尾，投林戢倦翰。
上恩何日报，怯步已蹒跚。
颂古一○一首
释子淳（宋代）

灵山会上言虽普，少室峰前句未形。
瑞草蒙茸含月秀，寒松蓊郁出云青。
上枢密生辰 其二
仲并（宋代）

谤焰谗波岂易然，功成方验古无前。十年险阻忠偿国，万口纷纭诚格天。

已遣烽消边障火，行看贯朽大农钱。如今闻道持盈业，旦旦开陈黼扆边。
赠吉州李玉华山人
欧大任（明代）

白鹤青松下，岩栖未定居。琴弹梅渚曲，扇作蕺山书。

巾屦游秦徼，风烟过楚墟。看君西笑日，乘兴复何如。
题徐参议画轴三首 其三 岁寒三友
王炎（宋代）

玉色高人之洁，虬髭烈士之刚。可与此君鼎立，偃然傲睨冰霜。
藕花亭杂咏为梁浮山中书 其五
霍与瑕（明代）

莫唱采莲歌，采莲伤叶多。叶伤犹自可，花伤将奈何。

借露匀红粉，因风舞绿罗。凭阑仍对酒，幽兴任清波。
琴僧见过 其二
韩淲（宋代）

涧上秋深黄叶多，素琴终日奏云和。上人过我还休去，一段风光可奈何。
东禅寺席上次韵送张白斋
黄衷（明代）

野寺逢僧问远征，彤幨摇动若为情。蓼花秋老君何去，凤鸟时为道可行。

南郡图书当吏最，西山琴鹤况官清。还知入郭迟迟思，惟爱寒蝉近晚声。
百尺楼·胸中千种愁
李百川（清代）

胸中千种愁，挂在斜阳树。绿叶阴阴自得春，草满莺啼处。
不见阴波步，空想如簧语。门外重重叠叠山，遮不断愁来路。
题天机感应卷为刘秋官子中
湛若水（明代）

生道以杀人，虽死亦不怨。因知感应理，不以幽明闻。

为君大书之，用为王道劝。
寒食日雨中吴竹屿先生招同钱献之洪稚存孙渊如集杏花春雨山房看花用昌黎寒食日出游韵
王复（宋代）

百卉待泽如渴病，花信番番吹转盛。朝来泼火恰如期，黯黯檐端湿云映，野外闲情拾翠偕，城南嘉约摇鞭竞。

绛帏高卷赏秾华，药鼎微温伴清咏。含风翠筱弱欲扶，带雨红妆欹不正。

及时良会安可多，过隙韶光岂能更。先生早自遂初服，廿载名山天所命。

白公旧赋紫薇诗，杜老新歌白木柄。云霄故人远见招，河汾弟子交相庆。

冷节才逢插柳新，殊乡仍展维桑敬。座中钱孙话昔游，芳草天涯阻遥夐。

二分月影到芜城，千顷波光泛明圣。频年远道各羁孤，几月官斋欢合并。

争看好古发幽情，亦或耽吟同僻性。向晚廉纤响渐稠，笼阴绰约枝交横。

屋角频听鸠妇呼，篱根暗想龙孙迸。良宵拌共倒深卮，陋质真惭对清镜。

沈沈漏箭早催归，既醉还期缓觞政。六街镫火照初更，料峭穿衣寒尚劲。

伫教来日快新晴，还拟寻芳趁佳令。
已亥杂诗 315
龚自珍（清代）

吟罢江山气不灵，万千种话一灯青。
忽然搁笔无言说，重礼天台七卷经。
广汉早发有寄
李应莘（清代）

荒鸡喈喈晓鸦语，红烛无光日华曙。平桥十里烟火青，是我当年送君处。

别馆荒凉锁碧烟，闲门长遍青苔钱。马前惜别忽如梦，飞絮落花皆怅然。

怅然却下金牛道，古恨如云寄烟草。翠柳千条折更生，只愁折尽行人老。
次韵赵文卿因以送行
王庭圭（宋代）

堤柳迎人自作阴，江流仍涨绿醅深。行人独唱阳春曲，此日重醅正始音。

驺驭已如仙袅袅，骑驴徒欲度骎骎。看君阔步青云上，莫学书生拥鼻吟。
宫词 其一五三
花蕊夫人徐氏（唐代）

御沟春水碧于天，宫女寻花入内园。汗湿红妆行渐困，岸头相唤洗花钿。
偈六十九首 其六十六
释道宁（宋代）

长老未离方丈里，鼓声先为剖圆音。眼闻耳见非他事，何必驱驰向外寻。
七禽咏 行不得哥哥
刘学箕（宋代）

行不得，唤阿兄。向晚夕，犹悲鸣。坦坦之途万人履，跛鳖不休跬千里。

汝行不上可奈何，日暮途远无蹉跎。
次韵公辟闻角有感
秦观（宋代）

一听胡笳动越吟，声潜地底气逾深。
千宫月色单于曲，万里天光魏阙心。
秉烛何人犹把盏，挑灯有女正穿针。
早寒时节黄昏後，更逐西风应远砧。
德寿宫庆寿口号十篇
杨万里（宋代）

双金狮子四金龙，喷出香云绕殿中。
太上垂衣今上拜，百王曾有个家风。
西江月（用荼＿酿酒饮尽，因成此，谩呈继韩王炎）
王炎（宋代）

蔌蔌落红都尽，依然见此清姝。水沈为骨玉为肤。留得春光少水。

鸳帐巧藏翠幔，燕钗斜亸纤枝。休将往事更寻思。且为浓香一醉。
运河道中
路秀贞（清代）

有子方三岁，相从便北征。如何成远客，强半为浮名。

岸曲帆随转，波澄水渐平。邻舟闻笑语，都是异乡声。
总言三首
贾似道（宋代）

其中奥妙细谈推，依此之中必作魁。
三分之中晓得一，常常得胜带花回。
和灵岩虎丘感事二首 其二
谢应芳（元代）

兵馀重到古禅关，无限伤心四望间。林下点头皆炮石，门前战骨似丘山。

剑池屡变珠光赤，盘石犹沾血点斑。白发破衣耆旧在，独怜宁老不生还。
百舌
潘牥（宋代）

问渠得似山间日，犹自筠笼叫不停。
我亦多言私自省，再三守口要如瓶。
丁大尹枉顾定山夜话
庄昶（明代）

何许书来识姓名，游心楼上白沙城。平生自信陈夫子，此日真逢尹彦明。

病眼一灯三鼓坐，斯文四海几人情。与君多少难言话，一夜千茎白发生。
和叶甥少蕴内翰重开西湖见寄二首
晃冲之（宋代）

一麾偃蹇江湖去，五马侵寻观阙来。
就日金坡通汉苑，望云玉涧断苏台。
自迎楫立看时渡，手种花行到处开。
笑语风流韩别驾，莫令鹦鹉诉余杯。
青楼曲
张治道（明代）

长安狭邪绿水滨，青楼罗绮暗生春。
碧纱窗外东风起，飘落杨花不着人。
玉华杂咏七首 其六 越王走马埒
陆深（明代）

燕台骨已朽，渥洼种未生。何年走马埒，尚带越王名。

榕叶斜阳外，坐看海云轻。
休屏怪松
释智愚（宋代）

蛟干虬枝巧作蟠，鳞鳞鬣鬣自生寒。
卧间不致为妖去，只就涛声起处看。
送乡友王俊杰南归四首 其三
叶砥（明代）

白云狼藉旧林丘，旃泊天涯十五秋。壮气崆峒三尺剑，浮生滟滪一扁舟。

栖栖无乃骥伏枥，郁郁有如鱼中钩。造物倘于人借便，掉头卸却虱兜鍪。
夜读传灯杂书六言八首
刘克庄（宋代）

稍喜世缘渐薄，尚嫌家事相关。
种子入豹林谷，庞公遁鹿门山。
月中仙
王吉昌（元代）

志士穷元，派浮沉动静，体用分别。神初象客，藉氤氲为主，应时提挈。杖头挑日月，斡天地、推移气泄。北斗南辰转，辉辉洞天，深处木童悦。而今主掌专权，证阳极返还，阴降时节。真功造化，显本来体段，清辉冰洁。焕然无点污，罄三界、十方透彻。一混希夷化，不空不有无生灭
第四十八巴陵鸡鸭颂
释义青（宋代）

同别祖意问端由，便将元价与他酬。丝纶夜静人垂钓，晓得金乌带月收。
迟晚行
吕南公（宋代）

少年踊跃希卿宰，迟晚徒思老江海。吾道淹衰发渐凋，壮图销江田今买。

文苑锋铓稍收戢，醉乡朋旧多携解。唯有愤世嫉邪心，自计终天不能改。
寄意二首 其二
方太古（明代）

春风吹桃花，游子未还家。洞口桃花片，多人未曾见。
水仙花二首
李石（宋代）

肌肤剪秋水，垂云出龙宫。
我意得子佩，笑许无言中。
山中乐
郭祥正（宋代）

寻山佳兴发，一夜渡江月。首到庐江元放家，水洞清光数毫发。

庐之便欲久栖息，又闻灵仙之境敞金阙。清风吹我衣，不觉过皖溪。

危梁千步玉虹卧，松行十里青龙归。烟霞绕脚变明晦，忽见殿阁铺琉璃。

重檐却在迥汉上，倚栏俯视白日低。虚庭自作箫籁响，屋角更无飞鸟飞。

霓幡重重蔽真御，彷佛遥见星文垂。长廊纱笼绝笔画，老龟稳载青瑶碑。

更逢逍遥不死客，齿清发翠桃花肌。箫台可到亦非远，云间况有白鹿骑。

细窥绝景辄大笑，吾曹何事尘中为。安得良田三百亩，可以饱我妻与儿。

长年只在名山里，万事纷纷都不知。
水调歌头（中夏望前一夕步月）
洪咨夔（宋代）

如此好明月，梅里自来无。炎云溽雾收尽，宇宙一冰壶。浅濑乍溽随合，清影欲连还断，滉漾玉浮图。风物庾楼似，秋思欠菰蒲。

醉魂醒，尘骨换，我非吾。琼箫紫凤何许，风露足清都。君看流光多处，缥缈澼洸人立，白与藕花俱。只恐姮娥妒，凉透粟生肤。
霜天晓角
华岳（宋代）

蒲帆十幅。飞破秋江绿。天际彩虹千丈，阑干外、泻寒玉。

一雨收残溽。云山开画轴。试问故人何处，青楼在画桥北。
寄题洋川与可学士公园十七首 其十四 筼筜谷
吕陶（宋代）

汉川如渭川，千亩尽修竹。疑此是芝田，年年生碧玉。
见案头水仙花偶作二首 其二
玄烨（清代）

冰雪为肌玉鍊颜，亭亭如立藐姑山。群花只在轩窗外，那得移来几案间。
郑通判同年挽词 其一
许及之（宋代）

人物吾乡行秘书，功名末路坐题舆。只教副墨传蛮徼，不得雌黄到石渠。

临事孰如仁者勇，著书犹是道之馀。推尊文行铭辞好，无愧当年叹起予。
次韵杨宰检旱野宿
陈造（宋代）

旱后访亲知，悲风鏖愁雾。
未办饱翳桑，况能嫁阿骛。
令君妙为政，果艺今求路。
道逢枵腹民，挟纩诵言句。
保社知自爱，夺攘可无虑。
飞腾要及时，封殖须此树。
来年步畏垒，绘象各村墅。
归宗寺四咏 其三
李纲（宋代）

右军真是墨中仙，到处成池岂尽然。祗有此间疑可信，白云书法至今传。
次韵赵通判喜雨
王十朋（宋代）

政拙时时费祷求，心忧赤子饿填沟。一声霹雳中宵雨，洗出江湖万里秋。
月夕睡起独吟有怀建康参政
陆游（宋代）

月上虚堂一榻横，断香漠漠欲三更。
隔帘清露挟秋气，绕树惊鸦啼月明。
只怪梦寻千里道，不知愁作几重城？苦吟更恨知心少，西望金陵阙寄声。
重入山寄木公二首 其一
释函可（明代）

千丈秋岩锦十层，去年著屐忆同登。只兹一点清閒事，除却先生便不能。
次陆北岩韵二首 其二
陶宗仪（明代）

畎亩高低络翠径，树林茂密列云屏。水村沙路迢迢白，茅屋炊烟处处青。

谷口樵歌西日暝，岩头虎啸晚风腥。先生归也山居静，童子篝灯月半扃。
资韵答涧上丈人见寄
晁说之（宋代）

丈人一别今何阔，菊雨兰风自岁年。
茅屋归来思叙旧，绳床老去不谈禅。
世无孔子徒为尔，今愧孙登重惘然。
幸有阳城山水在，更留佳处待夤缘。
金缕曲·赠陆野衲
邹韬（清代）

漫把苍翁叩。看茫茫、狼奔豕突，尸居肉走。五百年来文字劫，遍尸薰将铜臭。

笑衮衮、诸公夸口。经济才华争自诩，任狺狺、狂吠司空狗。

吾辈事，休回首。

穷途何处论交友。最相怜、使君与我，多情佳偶。共结青衫千载恨，絮语泪珠盈斗。

趁村市、花光如昼。愿贳春醪三百斝，向东风、痛饮眠苔绣。

凭蛮触，纷纷斗。
独善堂为施惟政赋
王绂（明代）

穷达虽不同，在我固无异。独善与兼善，此道一而二。

施君素高尚，衡阳久藏器。虽曾佐花县，牛刀聊小试。

未几即归休，自谓犹未至。筑堂南面岳，相高争气势。

讲道通天人，读书饱经济。迟当达天朝，揄扬明至治。

不见有莘士，躬耕岂忘世。幡然一旦起，惠泽苍生被。

君今已白头，明时幸遭值。愿言发其蕴，青云奋高志。

勿效栖栖人，林居事幽致。
秋日书事
王棻（清代）

几日东君别，莺花事已非。燕先秋社去，萤背夜镫飞。

落拓安吾拙，疏狂与世违。柴门对溪水，鸥鸟共忘机。
时宰生日诗三十绝 其一
周紫芝（宋代）

从来建邺是王都，天产皋夔为帝谟。可笑晋人无眼目，渡江惟笑见夷吾。
次韵赵帅寒食四首
陈造（宋代）

夜雨勾芒正主臣，晴云暖霭晓来新。
小軿径趁遨头去，共醉郊园烂熳春。
杭州杂诗和林石田 其十四
汪元量（宋代）

偶出西湖上，新蒲绿未齐。携来鳊缩项，买得蟹团脐。

问酒入新店，唤船行旧堤。乱离多杀戮，水畔几人啼。
歌
东方朔（两汉）

陆沉于俗。避世金马门。宫殿中可以避世全身。何必深山之中蒿庐之下。
题舒啸馆二首
胡如壎（宋代）

楼前春水碧弯环，柳外愁心千叠山。
立尽残阳人不见，东风无赖莫凭阑。
齐无己书堂
华镇（宋代）

骚客高吟地，山僧指旧基。虚堂非昔搆，清景是当时。

石甃流泉漫，松轩度日迟。鯈鱼有馀乐，池上竟谁知。
阮郎归 其三
张抡（宋代）

深亭邃馆锁清风。榴花芳艳浓。阳光染就欲烧空。

谁能窥化工。

观物外，喻身中。灵砂别有功。若将一粒比花容。金丹色又红。
江上
易士达（宋代）

西风卷起五湖秋，万顷波中几白鸥。
好趁水云深处隐，短蓬蓑笠一扁舟。
秋怀
王翰（唐代）

悬门扶桑弧，丈夫四方绩。奈何中险艰，零落苦相失。

凉风天际来，庭草凄以碧。嗷嗷双飞鸿，宵征度寥阒。

物性既如此，予兹念何适。寒声在衣巾，心烦百忧集。

美人隔天涯，佳期阻良夕。鼎湖讵可招，巫咸已难即。

孤愤不自聊，长歌振岩石。
送孟仲习宜君令
司马光（宋代）

合抱生毫末，无为厌小官。
政成心更逸，道胜意常宽。
野迥山形秀，云疏雪意阑。
离杯如不心，何用御祁寒。
瑞鹧鸪
佚名（宋代）

柳未回青兰未芽。谁知此物在君家。绿窗借得先春手，黄蜡吹成耐冻花。衣麝暗薰香仿佛，山峰误认影横斜。凭君说与徐熙道，翰墨从今不足夸。
送刘王事北上
卫仁近（元代）

晓漏沈沈禁籞清，内班初进佩环鸣。九重日月明金殿，四海车书会玉京。

天子龙飞乾道正，宰臣鹄立泰阶平。几时我亦观光去，醉插宫花出凤城。
日本杂事诗 其一二七
黄遵宪（清代）

百练真成绕指柔，幻人妙术过婆猴。随身一卷东黄祝，行脚能周五大洲。
送赵书记赴阙
郑獬（宋代）

草头烟霏霏，草影摇斜晖。
残花犹缀枝，故人何日归。
不惜残花飞，惟惜故人稀。
酒到君莫辞，淋漓从满衣。
六言
林景熙（宋代）

沙鸥对立机外，胡蝶相逢梦中。
帆去帆来野水，花开花落春风。
流水独吟花迳，好山重约云门。
茶瓯疏竹孤寺，桐角斜阳远村。
上泷
陈鸣阳（明代）

一片征帆度楚西，艰危泷垄即天梯。风抟舴艋群鸿戏，水击寒潭万马嘶。

短褐经秋歌扣角，蒯缑长夜拂闻鸡。不堪烽火传西檄，满地苍生困鼓鼙。
柳絮
韩琦（宋代）

惯恼东风不定家，高楼长陌奈无涯。
一春情绪空撩乱，不是天生稳重花。
周泽棠入羌寻父归里赋赠
叶时晰（清代）

路入西羌远，思亲泪未乾。若无相遇处，祇觉此生难。

虎境少人过，雪峰当夏寒。宁知此共返，邻里赤称欢。
黄花巷新居 其二
刘景熙（清代）

树外有青山，当门百雉环。短墙扶竹出，虚牖纳云閒。

瓜长藤为壁，萍浮镜有斑。邻家寻老圃，小话夕阳殷。
和同年卢都转雅雨红桥修禊原韵 其三
戴亨（清代）

交流碧玉四桥通，辇路纡回翠槛东。曲沼春波涵帝泽，层台仙籁下天风。

离宫宛转窥青琐，绝峤依稀认紫濛。此日太平传盛事，人人身到五云中。
送张子野
陆文圭（元代）

江淮落南俯闽峤，山水相背风马牛。
间半草就北征赋，日暮弹铗君何求。
袖中漫剌通姓名，独及庆历思中州。
子京永叔老交友，白首莺燕陪风流。
今无花月听水调，但见满目森戈矛。
长歌送君万里游，天荒地老令人愁。
白日偶无客青山长对门 其二
韩淲（宋代）

枕流饭脱粟，长夏以终日。曳屣行歌商，风轩时弄笔。
浣溪沙
晏几道（宋代）

床上银屏几点山。鸭炉香过琐窗寒。小云双枕恨春闲。

惜别漫成良夜醉，解愁时有翠笺还。那回分袂月初残。
吴梅村被征入都四首 其三
胡介（明代）

一尊雨雪坐冥蒙，人在汪洋千顷中。老骥犹传空冀北，春鸿那得久江东。

榛苓过眼成虚谷，禾黍关心拜故宫。我亦吹箫向燕市，从今敢自惜途穷！
酬务光族侄折梅见寄
释今堕（明代）

草阁冬深拥竹垆，雪边犹忆隐菰芦。行攀玉树寻寒谷，撚断冰须寄病夫。

静对纸屏愁影远，閒凭木榻笑禅枯。长吟丽句松风下，猿鹤消声海月孤。
鹭鸶
杜牧（唐代）

雪衣雪发青玉嘴，群捕鱼儿溪影中。
惊飞远映碧山去，一树梨花落晚风。
漫成
刘攽（宋代）

经旬柳已绿，过雨草齐生。无事观儿戏，閒游识鸟情。

看花低帽立，弄水棹舟行。宦学都如梦，浮生底自名。
题卢元佐所藏江山图
高逊志（明代）

结茅曾住白云间，游宦多年客未还。
开卷偶然乡思动，数峰浑似鄂州山。
出塞
郑锡（唐代）

关山落叶秋，掩泪望营州。辽海云沙暮，幽燕旌旆愁。

战馀能送阵，身老未封侯。去国三千里，归心红粉楼。
司马温公挽词四首 其四
苏辙（宋代）

少年真狷浅，射策本粗疏。欲广忠言地，先收众弃馀。

流离见更化，邂逅捧除书。赵孟终知厥，他人恐骂予。
题竹为精微陈徵士作
李昌祺（明代）

郭侯写竹真有名，平生少写风烟晴。兴来只爱春雨态，毫端幻出如生成。

一竿亭亭俨中立，两竿垂垂梢叶湿。月暗苍梧鬼魅愁，波惊渤澥蛟龙泣。

精微斋里客来稀，坐对新图静掩扉。丁宁莫向青云挂，只恐随梭破壁飞。
又次韵杨梅三绝句
史弥宁（宋代）

财到南村六月时，累累红紫玉低垂。
筠笼送似露犹湿，更费支郎七字诗。
郡斋怀隐庵
辛弃疾（宋代）

空山钟鼓梵王家，小立西风数过鸦。
秋色无多谁占断，长廊西畔佛桑花。
咏星
董思恭（唐代）

历历东井舍，昭昭右掖垣。云际龙文出，池中鸟色翻。

流辉下月路，坠影入河源。方知颍川集，别有太丘门。
奉赠韦左丞丈二十二韵
杜甫（唐代）

纨袴不饿死，儒冠多误身。
丈人试静听，贱子请具陈。
甫昔少年日，早充观国宾。
读书破万卷，下笔如有神。
赋料扬雄敌，诗看子建亲。
李邕求识面，王翰愿卜邻。
自谓颇挺出，立登要路津。
致君尧舜上，再使风俗淳。
此意竟萧条，行歌非隐沦。
骑驴三十载，旅食京华春。
朝扣富儿门，暮随肥马尘。
残杯与冷炙，到处潜悲辛。
主上顷见征，欻然欲求伸。
青冥却垂翅，蹭蹬无纵鳞。
甚愧丈人厚，甚知丈人真。
每于百僚上，猥诵佳句新。
窃效贡公喜，难甘原宪贫。
焉能心怏怏，只是走踆踆。
今欲东入海，即将西去秦。
尚怜终南山，回首清渭滨。
常拟报一饭，况怀辞大臣。
白鸥没浩荡，万里谁能驯。
丙寅九月二十日同蒋颖叔从长干雨中登高座寺诗
王安礼（宋代）

弭节萧帝寺，驱车成子冈。莽卉翳涂泥，霖雨沾衣裳。

跻攀踰百寻，险滑步寸量。生公不可见，雨花空此堂。

当时听说法，神鬼久已藏。烟云渺无穷，凄风来我旁。

山川万邑屋，所见未毫芒。驾言吾将归，重劳徒御将。

迟明羲与和，宇宙观暄旸。安行凌太虚，旷朗观八荒。
斗潭八景 其四 南陇耕云
湛若水（明代）

耕陇恐破云，云破成离披。纵然耕破罢，犹得补山衣。
修身尽伦歌示诸娣侄
宋景卫（清代）

立天之道阴与阳，立地之道柔与刚。立人之道仁与义，人参天地维纲常。

曰人自是兼男女，女岂非人甘自阻。宁惟男子希圣贤，贤媛圣女有徒侣。

五官同具官则思，五常同秉常独知。三从应亦惇三物，四德由来张四维。

从父从夫及从子，谓从大道莫背此。从兹不辱理无违，步趋德行艺而已。

功在宜家德润身，言关名教谨笑颦。容貌端庄非艳丽，礼义廉耻当遵循。

正用其情是率性，善养其气是立命。恶欲更有甚死生，偷强祇因殊肆敬。

人心道心辨危微，克念罔念分是非。精思弗夺立其大，良知用致审其几。

守身慎独惟求是，彼君子女釐女士。无愧于影无愧衾，庶免小人同受誓。

太上立德次言功，不朽当共男子同。莫云女子无所事，德功言在人伦中。

夫主如君原不异，男忠女节曷有二。系缨结帨心齐坚，处变安常身等致。

爱媳爱女等爱儿，义方尤赖母兼师。前遗旁出并抱嗣，一视同仁方尽慈。

母邪父邪孝姑舅，嫂妇诸姑信朋友。同堂娣姒女弟兄，妾婢视臣如足手。

为女为媳为母妻，平生阅历涂毋迷。自欺自画皆暴弃，徽音在昔宜思齐。

穷通寿夭任彼遇，特立毋随流俗误。内则中馈事女红，不愿乎外行我素。

虽然苦乐由它人，乐可自寻苦勿瞋。天爵良贵何曾贱，日新富有何忧贫。

人生百年那能久，外物奉身竟何有。自来列女至今存，德立名垂真不朽。

具备功言洵美才，才华根本德生来。有节无才便是德，有才无德诚堪哀。

德为主也才为辅，允矣能文亦能武。貌非所重随赋形，崇德践形须法古。

以书相证克俭勤，何妨识字能诗文。《国风》半属妇人作，传经续史章令闻。

诗文阐理鄙雕琢，作字甚敬即是学。德发为才著德容，超出庸凡回卓荦。

世羡女佛与女仙，姑尼孰个知真诠。空障净尘惟遏欲，入道岂必谈元禅。

圣人不过人伦至，察于人伦大贤示。五官尽职备五常，三才参赞体易始。

巽为风兮长女乎，兑为泽兮少女呼。离明中女乾坤照，女亦宜为君子儒。

是人岂肯居人后，出见纷华遂尔谬。奉盈一覆水难收，尚其无愧于屋漏。

无形之刑每在怀，斯人斯可谓之佳。善信充实乃为美，西方美人庶得侪。

慎终保始起迄止，制外养中表符里。防微处处铭盘盂，避嫌刻刻严瓜李。

嗟予未嫁称未亡，靡它靡慝师共姜。节大饿小伊川训，广平铁石为心肠。

若夫所处无不幸，端宜中正而主静。蒙以养之自幼婴，少成习惯时加省。

女子须教本考亭，明白《论语》及《孝经》。推之《女戒》并《家范》，定性好学先人型。

夜气凛凛旦昼梏，几希人禽恒勉勖。诸艰历试久炼金，纤尘难染无瑕玉。

贞以得一清宁侔，闲邪敬直女德修。仁可成而义可守，天合刚而地合柔。

主一无适圣贤志，天地之道物不贰。日月有光崇效天，山川有恒卑法地。
谨身殿早朝
吴伯宗（明代）

圣主南郊大祀回，庆成吉礼御筵开。香浮列鼎千金馔，光滟流霞万寿杯。

兰麝时薰香馥郁，箫韶日奏韵安排。群臣立馆欣陪宴，炯炯星辰接上台。
雨后闻思归乐二首 其二
吴融（唐代）

一夜鸟飞鸣，关关彻五更。似因归路隔，长使别魂惊。

未省愁雨暗，就中伤月明。须知越吟客，欹枕不胜情。
孤雁
晁说之（宋代）

风驱云卷一身微，慕侣高高急急飞。
未许高人能远遁，梁王池馆故同归。
长沙陪裴大夫登北楼
李群玉（唐代）

岩嶂随高步，琴尊奉胜游。金风吹绿簟，湘水入朱楼。

朗抱云开月，高情鹤见秋。登临多暇日，非为赋消忧。
明日复雨排闷
陆游（宋代）

此老在家如出家，蒲团趺坐读南华。
湿云不散雁呼伴，幽室无声灯坠花。
心法先当破窠窟，世缘最忌养萌芽。
行年七十方知悔，万事无涯生有涯。
所居首夏，水木尤清，适然有作
皮日休（唐代）

病来无事草堂空，昼水休闻十二筒。桂静似逢青眼客，

松闲如见绿毛翁。潮期暗动庭泉碧，梅信微侵地障红。

尽日枕书慵起得，被君犹自笑从公。
双溪
钱时（宋代）

奔来衮雪夹中洲，声撼危栏趾欲浮。冷眼青山青不断，狂澜千古自争流。
秋日东郊
葛元福（清代）

霜飞九月楚江清，闲眺溪山别有情。鸥鹭几行依浦岸，松杉一片送秋声。

寒烟漠漠疏林碧，微雨涓涓落叶轻。日暮归来荒径曲，石田回望野云平。
上冯使君渡水僧障子
贯休（唐代）

跣足拄巴藤，潺湲渡几曾。尽权无著印，不是等闲僧。

熊耳应初到，牛头始去登。画来偏觉好，将寄柳吴兴。
春日偕雅亭弟入都谒选留别诸同好兼示雅亭 其一
陆文杰（清代）

饮罢阳关酒一卮，骊哥声起动人思。难忘李杜论文日，漫说机人入洛时。

驷马桥边新折柳，百花潭上旧题诗。巴山傥践重来约，定向西窗话别离。
和太素双头牡丹兼呈子华
韩维（宋代）

群英日零谢，并蒂发奇芳。
愿以附驿使，为兄寿且昌。
叶少保挽词六首 其四
韩元吉（宋代）

精舍湖山外，天开万石林。五车娱晚岁，一壑遂初心。

激水穿岩窦，栽花绕涧阴。佳名端不朽，挥泪记登临。